Tárgy: Harkány Város Önkormányzat és költségvetési szerveinek 2025. évi I. féléves gazdálkodásról szóló beszámolója

Melléklet: Beszámoló táblák

Melléklet: -



**E L Ő T E R J E S Z T É S**

**HARKÁNY VÁROS ÖNKORMÁNYZATA**

**KÉPVISELŐ-TESTÜLETÉNEK**

**2025. október 21-i Rendes ÜLÉSÉRE**

**2.) Napirendi pont**

|  |  |
| --- | --- |
| ELŐTERJESZTŐ: | Váradiné Kiskovács Enikő  pénzügyi osztályvezető |
| AZ ELŐTERJESZTÉST KÉSZÍTETTE: | Váradiné Kiskovács Enikő  pénzügyi osztályvezető |
| VÉLEMÉNYEZÉSRE MEGKAPTA:   * Pénzügyi, Városfejlesztési, Kulturális és Idegenforgalmi Bizottság * Jogi és Szociális Bizottság * Egyéb szervezet |  |
| MEGTÁRGYALTA: | Tárgyalja a 2025.10.21-i ülésén |
| AZ ÜGYBEN KORÁBBAN HOZOTT HATÁROZAT/HATÁLYOS RENDELET: | - |
| SZÜKSÉGES DÖNTÉS:  HATÁROZAT/RENDELET | határozat |
| SZÜKSÉGES TÖBBSÉG: | egyszerű többség |
| TERJEDELEM:  MELLÉKLET: | 4 oldal előterjesztés  Beszámoló táblák (5 db melléklet) |
| TÖRVÉNYESSÉGI VÉLEMÉNYEZÉSRE BEMUTATVA: |  |
| POLGÁRMESTER LÁTTA: |  |

**ELŐTERJESZTÉS: Harkány Város Önkormányzata 2025. október 21. napján tartandó képviselő-testületi ülésére.**

**ELŐTERJESZTÉS CÍME**: **Harkány Város Önkormányzat és költségvetési szerveinek 2025. évi I. féléves gazdálkodásról szóló beszámolója**

**ELŐTERJESZTŐ: Váradiné Kiskovács Enikő pénzügyi osztályvezető**

**ELŐTERJESZTÉST KÉSZÍTETTE: Váradiné Kiskovács Enikő pénzügyi osztályvezető**

**Tisztelt Képviselő-testület!**

Az államháztartási törvény jelenleg hatályos szabályozása az önkormányzatok részére nem ír elő költségvetési koncepció-készítési kötelezettséget, és a korábban féléves gazdálkodásról szóló, képviselő-testület felé történő beszámolás kötelezettségét sem. Mindazonáltal úgy véljük, hogy nemcsak a tisztelt képviselők tájékoztatása céljából, hanem a 2026. évi költségvetés tervezése érdekében is célszerűbb a képviselő-testületnek ezen témát tárgyalnia, tekintettel arra, hogy a 2025. évi zárszámadási rendelet elfogadására csak a 2025. évi költségvetési jelentés Államkincstár általi elfogadását követően, 2026. májusában kerül sor.

A K11 adatszolgáltató rendszerben benyújtott első féléves költségvetési jelentést a Magyar Államkincstár jóváhagyta.

Az Önkormányzat összevont féléves tényleges adatai alapján megállapítható, hogy mind kiadási, mind bevételi oldalon a módosított előirányzathoz képest átlagban 50 % körüli értéken vannak a teljesítések.

**1. Bevételek**

**1.1. Működési célú támogatások államháztartáson belülről**Ezen a rovaton jelennek meg az állami támogatások. Összességében 53,25%- on teljesültek a bevételeink. Részletesen feladatonként a 2. számú mellékletben találhatóak meg a támogatás összegei.

**1.2. Közhatalmi bevételek alakulása**

49,9 százalékon teljesültek az adóbevételeink az első félévben. Vagyoni típusú adón 123.979.140 forint érkezett, Termékek és szolgáltatások adó soron 160.312.865 Ft, ebből helyi iparűzési adón 124.118.360 Ft, idegenforgalmi adón 36.194.505 Ft és egyéb közhatalmi bevételi soron 7.625.953 Ft realizálódott.

**1.3 Működési bevételek**

Összevontan 51,18 %-on összegszerűen 134.025.750 Ft bevétel keletkezett.

A bevétel jelentős része a Szolgáltatások ellenértéke rovaton jelenik meg illetve a hozzá kapcsolódó kiszámlázott általános forgalmi adó soron.   
Az önkormányzat tekintetében ezen a soron jelenik meg a parkolásból származó bevételek, illetve a piacon megjelenő bevételek, a különböző bérleti díjak ellenértéke, a hirdető táblák bérbeadásából származó bevételek, vagy a nyilvános illemhely bevétele.

Hivatali szinten ezen a rovaton jelenik meg az esketésből származó bevételek.

Kiss József Könyvtár, Művelődési Ház és Sportcsarnoknál itt jelennek meg a könyvtárhoz kapcsolódó bevételek, mint például beiratkozási díj, vagy nyomtatási díj, a Sportcsarnok bérleti díjaiból származó bevételek, játszóház bérbeadásából származó bevételek illetve a művelődési ház terembérlete után kapott bevétel vagy a Faluház bérléséből származó bevételek.

**1.4. Felhalmozási bevételek**

Ezen a rovaton jelenik meg az első félévben értékesített ingatlanok bevétele. Összegszerűen 22.100.000 Ft

**Költségvetési bevételi** soron összességében 806.363.429 Ft bevételünk teljesült, ami 51,72%- ot jelent.

**Finanszírozási bevételen** pedig a már ismert előző évi pénzmaradvány értéke jelenik meg

teljesítés szinten.

Az összbevételünk 55,58%-on, 949.348.706 forinton teljesült.

**2. Kiadások**

**2.1. Személyi juttatások** és az ehhez kapcsolódó Munkaadókat terhelő járulékok és szociális hozzájárulási adó összességében 47,16 %-on teljesült, 195.742.945 Forinttal.

**2.2. Dologi kiadások**

Itt jelennek meg a működéshez kapcsolódó kiadási tételek. Jelentős a szolgáltatások kiadásai, mely magába foglalja a közüzemi díjakat, a szociális étkeztetéshez vásárolt szolgáltatás díját, a bérleti díjakat, karbantartási kiadásokat, szakmai tevékenységet segítő szolgáltatások, illetve az egyéb szolgáltatások kiadásai.   
Egyéb szolgáltatás kiadásai az Önkormányzatnál: bankköltség, fa kitermelés a Bartók Béla utcában, hulladék kezelés, konténer szállítás, Dózsa György utcában árok tisztítás és járda építése, pénzszállítás költsége, temetőkezelés, illetve a fák permetezése.

Művelődési Háznál itt jelennek meg a rendezvények költségei, a fellépők díjai, a rendezvények hangosítása, az őrzési feladatok biztosításának költsége, a különböző kiadmányok költségei, kötelező gépjármű biztosítások, tűzoltó készülékek ellenőrzésének költségei.

Hivatalnál jelentkezik ezen a kiadási soron a bankköltség illetve a postaköltség, ami elég jelentős kiadást jelent, főleg az adós határozatok kiküldéséhez kapcsolódóan.

Jelentős tétel az előzetesen felszámított és fizetendő általános forgalmi adó, illetve a fizetendő adó összege.

**2.3. Ellátottak pénzbeli juttatásai**

Ezen a kiadási soron első félévben nem olyan sok még a teljesítés, hiszen ezen kiadások inkább az év második felében jelentkeznek majd, úgy, mint az iskoláztatási támogatás, vagy az időseknek nyújtott utalvány.

**2.4. Egyéb működési célú kiadások**

Ezen a rovaton történik meg az állami támogatások átadása az óvoda tekintetében, a Sportegyesületek támogatása, illetve a Harkányi Városgazdálkodási Kft-nek történő támogatás átadása. 50,78%-on, 346.831.714 forint átadása történt meg az első félév során.

**2.5 Beruházás és felújítás**

Első félévben ezeken a rovatokon nem túl sok teljesítés történt. Ennek az az oka, hogy első félévben inkább kicsit óvatosabban gazdálkodtunk, törekedve az önkormányzat és intézményeinek biztonságos működésére. Jelentősebb beruházások a félévet követően jelennek meg a város költségvetésében.

Első félévben megtörtént a forgalmi rend felülvizsgálata, a Petőfi 42. Sportöltöző tűzvíztározó kialakítása, gyalogos átkelőhely engedélyeztetése, a parkoló automaták grafikus kijelzőjének módosítása. Felújításnál a szökőkutak felújítása történt meg, illetve utak, járdák kisebb javítását végeztük el az első félév során.

**Költségvetési Kiadások** 45%-on 757.544.092 Forinttal teljesültek.

**Finanszírozási kiadás** soron az előlegként megkapott állami támogatás visszatérítése jelenik meg, 21.475.195 forinttal.

Az összkiadás tekintetében pedig 45,8%- os teljesítés, 779.018.287 Forintos kiadás valósult meg.

**3. Kitekintés**

A második félévben további bevételek jelentek meg vagy fognak megjelenni – melyek majd költségvetés módosítások során kerülnek kezelésre. A beadott REKI pályázatra 13.335.783 forint támogatásban részesültünk, mellyel már kiegyenlítésre került az MVM felé fennálló kötbérfizetési kötelezettség. Itt szeretnénk megjegyezni, hogy a kötbér jogosságát tobvábbra is vitatjuk, ezzel kapcsolatban folynak az egyeztetéseink az MVM Zrt.-vel.

Beadott pályázataink nyertes pályázatok lettek melyekre megérkeztek a támogatási előlegek.

Humán pályázat 150.000.000 Ft támogatás, megérkezett előleg: Hivatali számlára 17.638.977 Ft, az Önkormányzati számlára 61.870.604 Ft.  
DIMOP pályázat 225.000.000 Ft támogatás, még nem érkezett rá előleg.  
Piac pályázatnál megtörtént az előleg lekérése 142.570.440 Ft összegben.

Kiadási oldalon már nagyobb tételek is megjelennek, például a víkend telepen kialakított gyalogos átkelőhely létesítése, közlekedési táblák beszerzése, új utcanév táblák beszerzése és kihelyezése, Óvodánál féltető létesítése, hulladékgyűjtő edények beszerzése, Óvodába rozsdamentes polc beszerzése ételtárolásra, ipari park kapuinak automatizálása, kerékpár tárolók beszerzése és kihelyezése.

Elindított és folyamatban lévő beszerzéseink, illetve beruházásaink pedig: Óvodában hűtőkamra javítása, szellőző rendszer kialakítása, fitneszgépek javítása, fitnesz eszközök TÜV engedélyének felülvizsgálata, régi teniszpálya műfüves borítást kapott, Liszt Ferenc tér, Berek utca, Muskátli utca és a Buzogány utca útjavítási munkái, a Sportcsarnok tetőjének javítása, Hőmennyiség mérők cseréje a Fecskeházakban, szökőkútra takaróponyva beszerzése, a Hivatal esetében pedig informatikai beszerzésekre kerül sor.

Kérem a Tisztelt Képviselő Testületet, hogy a féléves beszámolóról szóló tájékoztatót szíveskedjen elfogadni.

Tisztelettel: Váradiné Kiskovács Enikő pénzügyi osztályvezető sk.

**Határozati javaslat:**

*Önkormányzat és költségvetési szerveinek 2025. évi I. féléves gazdálkodásáról szóló beszámolójának tudomásulvételéről*

Harkány Város Önkormányzat képviselő-testülete tudomásul vette Harkány Város Önkormányzat és költségvetési szerveinek 2025. évi I. féléves gazdálkodásról szóló beszámolóját.

Határidő: nincs

Felelős: képviselő-testület