Tárgy: A térítések, valamint az Önkormányzat és költségvetési szervek által alkalmazott egyes szolgáltatások díjairól szóló 2/2025. (II. 14.) önkormányzati rendelet módosítása

Melléklet: Rendelet-tervezet



**E L Ő T E R J E S Z T É S**

**HARKÁNY VÁROS ÖNKORMÁNYZATA**

**KÉPVISELŐ-TESTÜLETÉNEK**

**2025. október 21-i RENDES ÜLÉSÉRE**

**4.) Napirendi pont**

|  |  |
| --- | --- |
| ELŐTERJESZTŐ: | Bacsáné dr. Kajdity Petra  jegyző |
| AZ ELŐTERJESZTÉST KÉSZÍTETTE: | Regényiné dr. Börczi Vera  aljegyző |
| VÉLEMÉNYEZÉSRE MEGKAPTA:   * Pénzügyi, Városfejlesztési, Kulturális és Idegenforgalmi Bizottság * Jogi és Szociális Bizottság * Egyéb szervezet |  |
| MEGTÁRGYALTA: | Tárgyalják a 2025.10.21-i ülésein |
| AZ ÜGYBEN KORÁBBAN HOZOTT HATÁROZAT/HATÁLYOS RENDELET: | 2/2025. (II.14.) rendelet |
| SZÜKSÉGES DÖNTÉS:  HATÁROZAT/RENDELET | Rendelet |
| SZÜKSÉGES TÖBBSÉG: | Minősített többség |
| TERJEDELEM:  MELLÉKLET: | 3 oldal előterjesztés  Rendelet-tervezet |
| TÖRVÉNYESSÉGI VÉLEMÉNYEZÉSRE BEMUTATVA: |  |
| POLGÁRMESTER LÁTTA: |  |

**ELŐTERJESZTÉS: Harkány Város Önkormányzata Képviselő-testületének 2025. október 21. napján tartandó rendes ülésére**

**ELŐTERJESZTÉS CÍME: A térítések, valamint az Önkormányzat és költségvetési szervek által alkalmazott egyes szolgáltatások díjairól szóló 2/2025. (II. 14.) önkormányzati rendelet módosítása**

**ELŐTERJESZTŐ: Bacsáné dr. Kajdity Petra jegyző**

**ELŐTERJESZTÉST KÉSZÍTETTE: Regényiné dr. Börczi Vera aljegyző**

**Tisztelt Képviselő-testület!**

A Képviselő-testület 2025. február hó 13. napján tartott ülésén elfogadta a térítések, valamint az Önkormányzat és költségvetési szervek által alkalmazott egyes szolgáltatások díjairól szóló 2/2025. (II. 14.) önkormányzati rendeletet (továbbiakban: díjrendelet), melyben egységes formában kerültek szabályozásra a szociális étkeztetés, az óvoda által biztosított étkeztetés, a művelődési ház által nyújtott szolgáltatások és eszközök, az önkormányzati hirdetőfelületek díjai, majd -a 2025. április havi rendeletmódosítással- a növényápolási feladatok elvégzéséhez nyújtott segítségért fizetendő díjak.

A díjrendelet megalkotását és módosítását követően az óvoda tekintetében 2025. szeptember 1. napjától új ellátási forma került bevezetésre: a mini bölcsődei ellátás mellett immár bölcsődei csoport is működik az intézményben, mely érinti a díjrendelet is, hiszen ezen új ellátási forma tekintetében is szükséges mind az étkeztetés intézményi térítési díj, mind a gondozási díj megállapítása, amely természetesen nem tér el a mini bölcsődei ellátás tekintetében alkalmazott térítési díjak összegétől.

A Harkányi Óvoda, Bölcsőde, Mini Bölcsőde és Konyha elnevezésű intézmény fenntartója a Harkányi Körzeti Óvodai Társulás.

A gyermekek védelméről és a gyámügyi igazgatásról szóló 1997. évi XXXI. törvény (továbbiakban Gyvt.) 29. § (1) és (3) bekezdései szerint a fenntartó önkormányzat a személyes gondoskodást nyújtó ellátások formáiról, azok igénybevételéről, valamint a fizetendő térítési díjról rendeletet alkot. Ha önkormányzati társulás gyermekjóléti, gyermekvédelmi ellátást nyújt, akkor a társulási megállapodásban megjelölt székhely szerinti vagy az erre kijelölt települési önkormányzat – a társulási megállapodásban meghatározottak szerint – a nyújtott ellátásokról, azok igénybevételéről és a fizetendő térítési díjakról rendeletet alkot.

A Gyvt. 146. § (1) bekezdés a) és b) pontjai szerint ha e törvény másként nem rendelkezik, térítési díjat kell fizetni

a) a személyes gondoskodást nyújtó gyermekjóléti alapellátás keretében biztosított gyermekek napközbeni ellátásáért és gyermekek átmeneti gondozásáért,

b) a gyermekétkeztetésért.

A Gyvt. 147. § (1) és (2) bekezdései szerint a fenntartó jogszabályban meghatározottak szerint megállapítja a 146. § (1) bekezdése szerinti ellátások intézményi térítési díját, amely – a gyermekétkeztetés kivételével – a szolgáltatási önköltség és a központi költségvetésről szóló törvényben biztosított támogatás különbözete.

A bölcsőde, mini bölcsőde esetében az intézményi térítési díjat külön meg kell határozni a gyermek gondozására, nevelésére, nappali felügyeletére és a vele történő foglalkozásra (a továbbiakban együtt: gondozására), valamint a 151. § (3) bekezdésében foglaltak szerint a gyermekétkeztetésre vonatkozóan.

Feni rendelkezésekkel összhangban a társulás Társulási Megállapodásának 17. pont 5. alpontja szerint az óvodai, bölcsődei, mini bölcsődei ellátásban részesülő gyermekek étkezési térítési díjait, valamint a bölcsődei, mini bölcsődei ellátás térítési díjait a Tag 2 társult önkormányzatok a Társulási Tanács döntése alapján állapítják meg a székhely önkormányzat, jelen esetben Harkány város adatszolgáltatása alapján. A térítési díjak beszedését az Intézmény végzi. A székhely önkormányzat rendeletében kerülnek kihirdetésre a Társulási Tanács által megtárgyalt és elfogadott intézményi térítési díjak.

Mindezek értelmében tehát a díjrendeletnek az intézmény által nyújtott ellátások (étkeztetés, gondozás) díjainak meghatározását tartalmazó 2. mellékletet pontosítani szükséges: a melléklet címében és 1. pontjában a bölcsődei ellátás bevezetése okán az intézmény elnevezésében bekövetkezett változást kell átvezetni. Az intézményi térítési díj meghatározását tartalmazó releváns sorban „bölcsődei étkeztetés” került megjelölésre, itt az egyértelműség érdekében a kétféle, mini bölcsődei és bölcsődei ellátást is nevesítjük. Tájékoztatásul: a bölcsődeében, mini bölcsődében a napi négyszeri étkeztetés intézményi térítési díja 600 Ft.

A gondozási díj tekintetében szintén nevesítjük a mini bölcsődei ellátás mellett az új, bölcsődei ellátást is. A bölcsődei, mini bölcsődei gondozásért nem kell ellátási díjat fizetni, összege 0 Ft/nap.

Az intézmény által alkalmazottak részére biztosított étkeztetés díjainak meghatározását tartalmazó sor tekintetében egy további kisebb korrekciót hajtanánk végre: az intézményi alkalmazottak, önkormányzati dolgozók mellett nevesítenénk a HVG Kft. alkalmazottait is.

A díjrendeletet az egyéb tételek vonatkozásában is felülvizsgáltuk a 2025. január hó 01-jei esetleges változásokra tekintettel – a munkatervi feladat előírása okán is – , de egyeztetve az intézményvezetőkkel, a módosítás (emelés) szükségességét nem tartjuk indokoltnak.

HATÁSVIZSGÁLAT

A jogalkotásról szóló 2010. évi CXXX. törvény 17. §-a alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről a helyi önkormányzat képviselő-testületét tájékoztatni kell.

**A tervezett rendeletmódosítás társadalmi hatása:** az önkormányzat megfelelő működése fontos része az állampolgárok életének, hiszen a legtöbb szolgáltatást a helyi önkormányzatoktól kapják. Ebből a szempontból van jelentősége annak, hogy az ügyfelek az Önkormányzat és költségvetési szervei által alkalmazott egyes díjakat könnyebben megismerhessék egy önálló önkormányzati rendelet keretében, amely az alkalmazott díjakat részletesen, minden nyújtott szolgáltatásra kiterjedően, egyértelműen tartalmazza.

**A rendelet-módosítás gazdasági, költségvetési hatása**: a rendelet módosítása gazdasági, költségvetési hatással nem jár, mivel az egyes díjtételek nem változnak.

**Környezeti és egészségi következménye**: nincs.

**Adminisztratív következmények**: a rendelet módosítás az alkalmazott díjak jogcímeinek pontosítását tartalmazza, az adminisztratív terhek növekedésével nem jár.

**A rendelet megalkotásának szükségessége, a jogalkotás elmaradásának várható következményei:** a rendelet módosítása a Harkányi Óvoda, Bölcsőde, Mini Bölcsőde és Konyha elnevezésű intézmény tekintetében végrehajtott átszervezés, az intézmény által nyújtott ellátások bővítése miatt, az újonnan bevezetett ellátási forma tekintetében alkalmazott díjak nevesítése miatt, a jogalkotásra vonatkozó azon követelménynek való megfelelés érdekében van szükség, amely szerint a jogszabálynak a címzettek számára egyértelműen értelmezhető szabályozási tartalommal kell rendelkeznie.

**A rendelet alkalmazásához szükséges személyi, szervezeti, tárgyi és pénzügyi feltételek:** rendelkezésre állnak.

Fentiekre tekintettel tisztelettel kérem a képviselő-testületet, hogy a rendelet módosítást elfogadni és megtárgyalni szíveskedjenek.

A módosító rendeletet tervezetét az előterjesztéshez csatoltuk.

Harkány, 2025. 10. 14.

Regényiné dr. Börczi Vera, s.k. aljegyző