Tárgy: Gyermekek napközbeni ellátásáról szóló önkormányzati rendelet megalkotása

Mellékletek: rendelet-tervezet



**E L Ő T E R J E S Z T É S**

**HARKÁNY VÁROS ÖNKORMÁNYZATA**

**KÉPVISELŐ-TESTÜLETÉNEK**

**2025. október 21-i RENDES ÜLÉSÉRE**

**5.) Napirendi pont**

|  |  |
| --- | --- |
| ELŐTERJESZTŐ: | Bacsáné dr. Kajdity Petra  jegyző |
| AZ ELŐTERJESZTÉST KÉSZÍTETTE: | Bacsáné dr. Kajdity Petra  jegyző |
| VÉLEMÉNYEZÉSRE MEGKAPTA:   * Pénzügyi, Városfejlesztési, Kulturális és Idegenforgalmi Bizottság * Jogi és Szociális Bizottság * Egyéb szervezet |  |
| MEGTÁRGYALTA: | Tárgyalja a 2025.10.21-i ülésén |
| AZ ÜGYBEN KORÁBBAN HOZOTT HATÁROZAT/HATÁLYOS RENDELET: | 18/2018. (IX.20.) önkormányzati rendelet |
| SZÜKSÉGES DÖNTÉS:  HATÁROZAT/RENDELET | Rendelet |
| SZÜKSÉGES TÖBBSÉG: | Minősített többség |
| TERJEDELEM:  MELLÉKLET: | 2 oldal előterjesztés  Rendelet-tervezet |
| TÖRVÉNYESSÉGI VÉLEMÉNYEZÉSRE BEMUTATVA: |  |
| POLGÁRMESTER LÁTTA: |  |

**ELŐTERJESZTÉS: Harkány Város Önkormányzat 2025. október 21. napján tartandó rendes képviselő-testületi ülésére**

**ELŐTERJESZTÉS CÍME: Gyermekek napközbeni ellátásáról szóló önkormányzati rendelet megalkotása**

**ELŐTERJESZTŐ: Bacsáné dr. Kajdity Petra jegyző**

**ELŐTERJESZTÉST KÉSZÍTETTE: Bacsáné dr. Kajdity Petra jegyző**

**Tisztelt Képviselő-testület!**

A Harkányi Körzeti Óvodai Társulás fenntartásában működik a Harkányi Óvoda, Mini Bölcsőde és Konyha költségvetési szerv, mely intézményben 2025. szeptember hó 01-jétől 2 mini bölcsődei csoport, 1 bölcsődei csoporttal történik a gyermekek napközbeni ellátása a gyermekvédelmi és gyámügyi igazgatásról szóló 1997. évi XXXI. törvény (a továbbiakban: Gyvt.) alapján.

A Gyvt. 29. §-a alapján:

*(1) A fenntartó önkormányzat a személyes gondoskodást nyújtó ellátások (a továbbiakban: személyes gondoskodás) formáiról, azok igénybevételéről, valamint a fizetendő térítési díjról rendeletet alkot.*

*(2) Ha törvény másként nem rendelkezik, a fenntartó önkormányzat rendeletben szabályozza \**

*a) az önkormányzat által biztosított személyes gondoskodás formáit,*

*b) az önkormányzat által biztosított ellátás igénybevételére irányuló kérelem benyújtásának módját és a kérelem elbírálásának szempontjait,*

*c) az intézményvezető hatáskörében – külön eljárás nélkül – biztosítható ellátásokat,*

*d) az ellátás megszűnésének eseteit és módjait,*

*e) a fizetendő térítési díjak mértékét, csökkentésének és elengedésének eseteit, módjait.*

*(3) Ha önkormányzati társulás gyermekjóléti, gyermekvédelmi ellátást nyújt, akkor a társulási megállapodásban megjelölt székhely szerinti vagy az erre kijelölt települési önkormányzat – a társulási megállapodásban meghatározottak szerint – a nyújtott ellátásokról, azok igénybevételéről és a fizetendő térítési díjakról rendeletet alkot.*

Az önkormányzat jelenleg a mini bölcsődei ellátásról rendelkezik rendelettel, azonban ahogy fent említettük a gyermekek napközbeni ellátása 2025. szeptember hó 01. napjával kibővült bölcsődei ellátással is. A díjakra vonatkozó rendelkezések a díjrendeletben kerültek rögzítésre (jelen testületi ülésen, egy másik napirend keretében ennek módosítása is megtörténik a változásra tekintettel), így gyakorlatilag az ellátás formáiról, igénybevételéről szükséges a rendelet megalkotása. Tekintettel arra, hogy a rendelet címén módosítani nem lehet, úgy véltük, hogy egy új rendelet megalkotásával és a 18/2018. (IX.20.) önkormányzati rendelet hatályon kívül helyezésével teszünk eleget a jogi kötelezettségeinknek, egy rendeletbe foglalva a mini bölcsődei, bölcsődei ellátás igénybevételének a szabályait. A rendelet megalkotására – tekintettel arra, hogy a Társulás székhely önkormányzata – Harkány Város Önkormányzata képviselő-testületének van felhatalmazása.

Fentiekre tekintettel tisztelettel kérem a képviselő-testületet, hogy az előterjesztést megtárgyalni, és az előterjesztés mellékleteként csatolt rendelet-tervezetet elfogadni szíveskejenek!

**Rendeletalkotási javaslat:** a gyermekek napközbeni ellátásáról szóló önkormányzati rendelet elfogadása.

A jogalkotásról szóló 2010. évi CXXX. törvény 17. §-a alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről a helyi önkormányzat képviselő-testületét tájékoztatni kell.

**A tervezett rendeletmódosítás társadalmi hatása:** az önkormányzat megfelelő működése fontos része az állampolgárok életének, hiszen a legtöbb szolgáltatást a helyi önkormányzatoktól kapják. Ebből a szempontból van jelentősége annak, hogy az igénybe vett szolgáltatás (ez esetben a gyermekek napközbeni ellátása) megfelelően kerüljön szabályozásra.

**A rendelet-módosítás gazdasági, költségvetési hatása**: a rendelet megalkotása gazdasági, költségvetési hatással nem jár.

**Környezeti és egészségi következménye**: nincs.

**Adminisztratív következmények**: a rendelet megalkotása az adminisztratív terhek növekedésével nem jár.

**A rendelet megalkotásának szükségessége, a jogalkotás elmaradásának várható következményei:** a rendelet módosítása a Harkányi Óvoda, Bölcsőde, Mini Bölcsőde és Konyha elnevezésű intézmény tekintetében végrehajtott átszervezés, az intézmény által nyújtott ellátások bővítése miatt, az újonnan bevezetett ellátási forma miatt, a jogalkotásra vonatkozó azon követelménynek való megfelelés érdekében van szükség, amely szerint a jogszabálynak a címzettek számára egyértelműen értelmezhető szabályozási tartalommal kell rendelkeznie.

**A rendelet alkalmazásához szükséges személyi, szervezeti, tárgyi és pénzügyi feltételek:** rendelkezésre állnak.

Harkány, 2025. október 15.

Bacsáné dr. Kajdity Petra

jegyző