**Harkány Város Önkormányzata Képviselő-testületének .../.... (...) önkormányzati rendelete**

**a gyermekek napközbeni ellátásáról**

[1] A gyermekek védelméről és a gyámügyi igazgatásról szóló 1997. évi XXXI. törvény 29. § (3) bekezdésében kapott felhatalmazás alapján, valamint az Alaptörvény 32. cikk (1) bekezdés a) pontjában, továbbá a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8. pontjában meghatározott feladatkörében eljárva;

[2] annak érdekében, hogy a gyermekek az életkoruknak megfelelő nappali felügyeletben, gondozásban, nevelésben, foglalkoztatásban és étkeztetésben részesüljenek a gyermekek napközbeni ellátásának megszervezése keretében;

[3] mint a Harkányi Körzeti Óvodai Társulás esetében a felhatalmazás jogosultja;

[4] Harkány Város Önkormányzatának Képviselő-testülete a következőket rendeli:

**1. §**

(1) Harkány Város Önkormányzata, mint a Harkányi Körzeti Óvodai Társulás alapító tagja a személyes gondoskodást nyújtó gyermekjóléti alapellátások keretében a három éven aluli gyermekek napközbeni ellátását bölcsődei ellátási formában, két csoportos mini bölcsőde, és egy csoportos bölcsőde (továbbiakban együttesen: bölcsőde) működtetésével biztosítja.

(2) Az (1) bekezdés szerinti bölcsődei ellátás biztosítása a Harkányi Körzeti Óvodai Társulás által fenntartott Harkányi Óvoda, Bölcsőde, Mini Bölcsőde és Konyha (székhelye: 7815 Harkány, Dankó P. u. 7/1.) útján történik, melynek ellátási területe a Harkányi Körzeti Óvodai Társulás társulási megállapodása értelmében Harkány, Drávaszerdahely és Márfa települések közigazgatási területére terjed ki. Szabad férőhely kapacitás esetén, a társulási tanács döntése alapján, külön feladat-ellátási szerződés megkötésével lehetőség nyílik az ellátotti településen kívül eső településről érkező gyermek napközbeni elhelyezésére is.

(3) A bölcsőde alapellátásként ellátja a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.), valamint a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998. (IV. 30.) NM rendeletben meghatározott feladatokat.

**2. §**

(1) A bölcsődei ellátás igénybevételére irányuló kérelmet az intézmény Szakmai Programjának megfelelő, az intézmény által biztosított „Jelentkezési lap” formanyomtatvány kitöltésével az intézményvezetőnél vagy annak megbízottjánál kell benyújtani.

(2) A bölcsődei felvételről az intézményvezető dönt.

(3) A felvételi kérelem elbírálása során a Gyvt. 41. § (1) bekezdésében és a Gyvt. 42/A. §-ában meghatározottakon túl előnyt élvez különösen az a gyermek,

*a)* aki állandó harkányi lakcímmel rendelkezik,

*b)* akit egyedülálló (élettárssal vagy házastárssal nem rendelkező hajadon, nőtlen, elvált vagy özvegy) családi állapotú szülője nevel,

*c)* akivel együtt a családban nevelt kiskorú gyermekek száma a három főt meghaladja.

(4) Ha a bölcsődei férőhely létszámkeret betelt, akkor a beérkező kérelmeket érkezésük sorrendjében kell nyilvántartásba venni, amelyről a kérelmezőt értesíteni kell.

(5) A sikeres bölcsődei felvétel tényéről az intézményvezető írásban értesíti a kérelmezőt, mely értesítést követően az ellátás megkezdésekor az intézményvezető és a szülő, vagy más törvényes képviselő az intézmény Szakmai Programjának 2. számú melléklete szerinti írásbeli megállapodást köt. A megállapodás megkötésével egyidejűleg a bölcsődei ellátással kapcsolatban a szülő, vagy más törvényes képviselő írásbeli tájékoztatást kap a bölcsőde házirendjéről, amelynek megismeréséről írásban nyilatkozik.

**3. §**

A bölcsődei ellátás megszűnik a Gyvt.-ben meghatározott esetekben, továbbá sajátos nevelési igényű gyermek ellátása esetében akkor, ha a gyermekkel közvetlenül foglalkozó szakmai csoport (orvos, gyógypedagógus, pszichológus, kisgyermeknevelő) az abban résztvevők együttes véleménye alapján úgy dönt, hogy a gyermek ellátása bölcsődei körülmények között nem végezhető és erről írásban tájékoztatja a szülőt.

**4. §**

(1) A bölcsődei ellátás keretében biztosított gondozásért és gyermekétkeztetésért fizetendő személyi térítési díjat (továbbiakban együttesen: személyi térítési díj) a szülő vagy más törvényes képviselő az intézményvezetővel kötött megállapodásban rögzítettek szerint köteles megfizetni az intézményvezető által megjelölt számlaszámra.

(2) Az intézményvezető a szülővel vagy más törvényes képviselővel kötött megállapodásban rendelkezik a személyi térítési díj fizetés kezdő időpontjáról, összegéről és a fizetés módjáról. Az intézményvezető gondoskodik a megállapodásban rögzített rendelkezések végrehajtásáról és ellenőrzéséről, továbbá a személyi térítési díj befizetésének havi szintű nyilvántartásáról.

(3) A szülő vagy más törvényes képviselő köteles a személyi térítési díj kiszámításához szükséges –az intézményvezető által meghatározott- iratokat az intézménynek benyújtani.

(4) A szülő vagy más törvényes képviselő az intézmény évközi és nyári zárva tartása idején mentesül a személyi térítési díj megfizetése alól. Amennyiben a zárva tartás tört havi időtartamban kerül megállapításra, akkor a fizetendő havi gondozási személyi térítési díj a napi gondozási személyi térítési díj és az ellátási napok szorzata.

**5. §**

Az intézményvezető a személyi térítési díj vonatkozásában hátralékkal rendelkező gyermek esetében 15 napos határidő megjelölésével írásban felszólítja a szülőt vagy más törvényes képviselőt a tartozás rendezésére. A felszólítást tartalmazó levélben az intézményvezető tájékoztatja a szülőt vagy más törvényes képviselőt a szociális alapon igényelhető támogatás lehetőségeiről, valamint arról, hogy amennyiben a jelzett 15 napos határidő elteltéig nem gondoskodik a tartozás kiegyenlítéséről, akkor kezdeményezi annak végrehajtását.

**6. §**

Harkány Város Önkormányzata a bölcsődei ellátás keretében biztosított gyermekgondozásért valamint a gyermekétkezetésért fizetendő intézményi térítési díjat Harkány Város Önkormányzata Képviselő-testületének a térítések, valamint az Önkormányzat vagy költségvetési szervek által alkalmazott egyes szolgáltatások díjairól szóló rendeletében határozza meg.

**7. §**

Hatályát veszti a mini bölcsődei ellátásról szóló 18/2018. (IX.20.) önkormányzati rendelet.

**8. §**

Ez a rendelet a kihirdetését követő napon lép hatályba.

Végső előterjesztői indokolás

A Harkányi Körzeti Óvodai Társulás fenntartásában működik a Harkányi Óvoda, Bölcsőde, Mini Bölcsőde és Konyha elnevezésű költségvetési szerv, mely intézményben 2025. szeptember hó 01-jétől 2 mini bölcsődei csoport, 1 bölcsődei csoporttal történik a gyermekek napközbeni ellátása a gyermekvédelmi és gyámügyi igazgatásról szóló 1997. évi XXXI. törvény alapján.

Az önkormányzat jelenleg a mini bölcsődei ellátásról rendelkezik rendelettel, azonban a gyermekek napközbeni ellátása 2025. szeptember hó 01. napjával kibővült bölcsődei ellátással is. A díjakra vonatkozó rendelkezések a díjrendeletben kerültek rögzítésre, így gyakorlatilag az ellátás formáiról, igénybevételéről szükséges a rendelet megalkotása. Tekintettel arra, hogy a rendelet címén módosítani nem lehet, egy új rendelet megalkotásával és a 18/2018. (IX.20.) önkormányzati rendelet hatályon kívül helyezésével teszünk eleget a jogi kötelezettségeinknek, egy rendeletbe foglalva a mini bölcsődei, bölcsődei ellátás igénybevételének a szabályait. A rendelet megalkotására – tekintettel arra, hogy a Társulás székhely önkormányzata – Harkány Város Önkormányzata képviselő-testületének van felhatalmazása.