

Tárgy: Döntés Mikulás csomagok és karácsonyi élelmiszervásárlási utalványok nyújtásáról

**E L Ő T E R J E S Z T É S**

**HARKÁNY VÁROS ÖNKORMÁNYZATA**

**KÉPVISEŐ-TESTÜLETÉNEK**

**2025. október 21-i RENDES ÜLÉSÉRE**

**7.) Napirendi pont**

|  |  |
| --- | --- |
| ELŐTERJESZTŐ: | Bacsáné dr. Kajdity Petra jegyző |
| AZ ELŐTERJESZTÉST KÉSZÍTETTE: | Regényiné dr. Börczi Vera  aljegyző |
| AZ ÜGYBEN KORÁBBAN HOZOTT HATÁROZAT/HATÁLYOS RENDELET: | 7/2015. (II.27.) Önkormányzati rendelet |
| SZÜKSÉGES DÖNTÉS:  HATÁROZAT/RENDELET | határozat |
| SZÜKSÉGES TÖBBSÉG: | Egyszerű többség |
| TERJEDELEM:  MELLÉKLET: | 3 oldal előterjesztés |
| TÖRVÉNYESSÉGI VÉLEMÉNYEZÉSRE BEMUTATVA |  |
| POLGÁRMESTER LÁTTA: |  |

**ELŐTERJESZTÉS CÍME: Döntés Mikulás csomagok és karácsonyi élelmiszerutalványok nyújtásáról**

**ELŐTERJESZTÉST KÉSZÍTETTE**: **Regényiné dr. Börczi Vera, aljegyző**

**ELŐTERJESZTŐ: Bacsáné dr. Kajdity Petra jegyző**

**ELŐTERJESZTÉST KÉSZÍTETTE: Regényiné dr. Börczi Vera aljegyző**

**Tisztelt Képviselő-testület!**

Immár hagyomány, hogy a szociális és gyermekjóléti ellátásokról és a szociális és gyermekjóléti igazgatásról szóló 7/2015. (II.27.) önkormányzati rendelet 31.§-a által biztosított lehetőséggel élve az önkormányzat karácsony alkalmából a 70. életévüket betöltött nyugdíjasok számára élelmiszervásárlási utalvánnyal (korábban élelmiszercsomaggal) kedveskedik, míg a legfeljebb 15 éves gyermekek részére Mikulás csomagot nyújt.

A gyermekek és idősek települési támogatásra vonatkozó hivatkozott jogszabályhely a következők szerint rendelkezik az ellátásokról:

„A képviselő-testület az önkormányzat költségvetési rendeletében meghatározott forrás rendelkezésre állása esetén képviselő-testületi határozattal évente dönthet az újszülött gyermekektől az általános iskolai tanulmányait folytató, de legfeljebb 15. életévét betöltött gyermekekig bezárólag, valamint a 70. életévüket betöltöttek és az annál idősebbek részére évente egy alkalommal, élelmiszercsomag vagy élelmiszer-vásárlási utalvány formájában nyújtott természetbeni támogatás biztosításáról. A döntés esetén a támogatásra az a fenti feltételeknek megfelelő gyermek, idős jogosult, akinek családjában az egy főre jutó havi jövedelem nem haladja meg szociális vetítési alap összegének tízszeresét. A képviselő-testület a támogatást hivatalból, kérelem, jövedelem- és vagyonnyilatkozat benyújtása nélkül biztosítja a jogosult vagy törvényes képviselője által a jövedelmi feltételeknek való megfelelésről tett nyilatkozata alapján.”

1. Mikulás csomagok biztosítása gyermekek részére:

Az idei évben várhatóan kb. 2600 Ft/db áron lehet a Mikulás csomagokat beszerezni. A rendelet szerinti életkori feltételeknek megfelelő gyermekek számára és arra tekintettel, hogy vannak olyan gyermekek, akik életvitelszerűen Harkányban élnek, de itt lakóhelyet nem létesíthettek, az elmúlt évekkel azonos számú, azaz 690 db Mikulás csomaggal lehet számolni, hogy minden, a feltételeknek megfelelő gyermek részesülhessen a juttatásban, így várhatóan mindösszesen 1 794 000 Ft kiadást jelent a csomagok biztosítása. A Mikulás csomagok beszerzésére idén is a HVG Kft.-t, a kiosztás megszervezésére Alsó Tamás művelődési ház igazgató felhatalmazását javasoljuk.

1. Vásárlási utalvány biztosítása 70. életévüket betöltöttek részére:

A tavalyi évben a képviselő-testület az idősek települési támogatása tárgyában 800 fővel számolva 7000 Ft/fő összegű élelmiszervásárlási utalvány biztosításáról döntött, 5 600 000,- Ft keretösszeget elkülönítésével. A vásárlási utalványok átadása a polgármesteri hivatalban történt, az átadás-átvétel dokumentálásával, a jogosult részéről a rendeletben foglalt jövedelmi feltételeknek való megfelelésről szóló írásbeli nyilatkozat megtételével.

Az Szja törvény 1. számú mellékletének 1.3. és 9.1. pontja összevetésével (mivel természetbeni települési támogatáskét olyan, nem visszaváltható utalvány kerül biztosításra, amely esetében a juttatási feltételek alapján megállapítható, hogy milyen termék- vagy szolgáltatáskörben használható fel), a juttatás adómentes.

Az élelmiszervásárlási utalványok beszerzésének lebonyolításával a Harkányi Polgármesteri Hivatal Városüzemeltetési Osztályának vezetője, Dr. Havasi Judit megbízását javasoljuk.

A képviselő-testületnek tehát az idősek és gyermekek települési támogatása nyújtásáról és annak összegéről és formájáról (csomag, illetve élelmiszer-vásárlási utalvány) szükséges döntenie.

A fent említetteknek megfelelően tehát a gyermekek tekintetében 690 db Mikulás csomaggal és 2600 Ft/db csomagárral számolva 1 794 000 Ft, míg az idősek települési támogatása esetében 800 fő ellátottal és 7000 Ft/fő utalványösszeggel számolva 5 600 000 Ft, mindösszesen 7.394.000 Ft kiadással lehet számolni.

A települési önkormányzatok szociális feladatainak egyéb támogatása jogcímen kapott összegből a vásárlási utalványok ellenértéke fedezhető, azonban a Mikulás csomagok beszerzését már az önkormányzat saját forrásából kell finanszírozni a szociális keret kimerülése miatt.

Felhívjuk a figyelmet arra is, hogy mivel az ellátások jogi alapját a hivatkozott szociális rendelet adja, a juttatási feltételek változtatása vagy az ellátotti kör kiszélesítése (pl. idősek esetében 70 helyett 65 év felettiekre) kizárólag a rendelet módosításával lehetséges, melyhez a bizottságok véleményezése és a képviselő-testület döntése szükséges a következő testületi ülés alkalmával. Ez esetben azonban figyelemmel kell lenni az eljárás elhúzódására, hiszen a támogatás nyújtásáról való döntés csak a rendelet módosítását követően születhet meg, ezt követheti a beszerzési eljárás lebonyolítása, így a támogatások átadás-átvételére nagyon szűk időkeret állna rendelkezésre. Számolni kell továbbá a támogatás kiterjesztésével felmerülő megemelkedő kiadásokkal is: az idősek esetén a 70 éves életkori korlát 65 évre módosítása nagyságrendileg 500 fő plusz ellátottat jelent, ami 7000 Ft/fő összegű támogatás esetén 3 500 000 Ft többletkiadást jelentene az önkormányzat saját forrása terhére, mely jelenleg nincs betervezve az önkormányzat költségvetésébe.

Megjegyezzük továbbá, hogy más önkormányzatoknál jellemző olyan megoldás is, hogy bár a juttatás összege magasabb, viszont egy háztartásban csak egy fő veheti igénybe, így többfős háztartások esetén a támogatás teljes összege elmarad a harkányi juttatástól.

Fentiek alapján kérjük a Tisztelt Képviselő-testületet, hogy a gyermekek és hetven év felettiek természetben nyújtott települési támogatásának biztosításáról szóló előterjesztést áttekinteni és arról dönteni szíveskedjenek az alábbi határozati javaslatok elfogadásával!

**Határozati javaslat 1.**

**…../2025. (X. 21.) sz. Önkormányzati Határozat**

*Mikulás csomagok nyújtásáról*

Harkány Város Önkormányzatának Képviselő-testülete úgy dönt, hogy a szociális és gyermekjóléti ellátásokról és a szociális és gyermekjóléti igazgatásról szóló 7/2015. (II.27.) önkormányzati rendelet 31. §-ában foglaltak szerint 2025. évben az újszülött gyermekektől az általános iskolai tanulmányait folytató, de legfeljebb 15. életévét betöltött gyermekekig bezárólag Mikulás csomagot nyújt, melyre 1.794.000,- Ft keretösszeget elkülönít.

A képviselő-testület a csomagok beszerzésére, valamint a kiosztásuk megszervezésére felkéri a HVG Kft.-t, valamint Alsó Tamást, a művelődési ház igazgatóját.

Felelős: HVG Kft., Alsó Tamás művelődési ház igazgató

Határidő: azonnal

**Határozati javaslat 2.**

**…/2025. (XI. 21.) sz. Önkormányzati Határozat**

*Döntés karácsonyi élelmiszerutalvány nyújtásáról*

Harkány Város Önkormányzatának Képviselő-testülete úgy dönt, hogy a szociális és gyermekjóléti ellátásokról és a szociális és gyermekjóléti igazgatásról szóló 7/2015. (II.27.) önkormányzati rendelet 31. §-ában foglaltak szerint 2025. évben a 70. életévüket betöltöttek és az annál idősebbek részére 7000 Ft/fő összegű élelmiszervásárlási utalvány formájában települési támogatást nyújt, melyre 5.600.000,- Ft keretösszeget elkülönít. Az élelmiszervásárlási utalványok beszerzésének lebonyolításával megbízza a Harkányi Polgármesteri Hivatal köztisztviselőjét, Dr. Havasi Judit Városüzemeltetési Osztályvezetőt.

Felelős: jegyző, Dr. Havasi Judit köztisztviselő

Határidő: azonnal

Harkány, 2025. 10. 13.

Regényiné dr. Börczi Vera, aljegyző sk.