Tárgy: HVG Kft. feladat-ellátási és használati szerződésének módosítása

Melléklet: Feladat-ellátási szerződés módosításának tervezete, használati megállapodás tervezete



**E L Ő T E R J E S Z T É S**

**HARKÁNY VÁROS ÖNKORMÁNYZATA**

**KÉPVISELŐ-TESTÜLETÉNEK**

**2025. október 21-i RENDES ÜLÉSÉRE**

**8.) Napirendi pont**

|  |  |
| --- | --- |
| ELŐTERJESZTŐ: | Bacsáné dr. Kajdity Petra  jegyző |
| AZ ELŐTERJESZTÉST KÉSZÍTETTE: | Bacsáné dr. Kajdity Petra  jegyző |
| VÉLEMÉNYEZÉSRE MEGKAPTA:   * Pénzügyi, Városfejlesztési, Kulturális és Idegenforgalmi Bizottság * Jogi és Szociális Bizottság * Egyéb szervezet |  |
| MEGTÁRGYALTA: | Tárgyalja a 2025.10.21-i ülésén |
| AZ ÜGYBEN KORÁBBAN HOZOTT HATÁROZAT/HATÁLYOS RENDELET: | 206/2019. (XI. 21.) Kt. határozat  7/2023. (II. 14.) Kt. határozat  15/2024. (II.15.) Kt. határozat  59/2024. (V.24.) Kt. határozat |
| SZÜKSÉGES DÖNTÉS:  HATÁROZAT/RENDELET | Határozat |
| SZÜKSÉGES TÖBBSÉG: | Egyszerű többség |
| TERJEDELEM:  MELLÉKLET: | 2 oldal előterjesztés  szerződés tervezetek |
| TÖRVÉNYESSÉGI VÉLEMÉNYEZÉSRE BEMUTATVA: |  |
| POLGÁRMESTER LÁTTA: |  |

**ELŐTERJESZTÉS: Harkány Város Önkormányzat 2025. október 21. napján tartandó rendes képviselő-testületi ülésére**

**ELŐTERJESZTÉS CÍME: HVG Kft. feladat-ellátási és használati szerződésének módosítása**

**ELŐTERJESZTŐ: Bacsáné dr. Kajdity Petra jegyző**

**ELŐTERJESZTÉST KÉSZÍTETTE: Bacsáné dr. Kajdity Petra, jegyző**

**Tisztelt Képviselő-testület!**

Előzmények:

Harkány Város Önkormányzatának képviselő-testülete 14/2016. (I.27.) számú határozatával döntött arról, hogy kizárólagos önkormányzati tulajdonú gazdasági társaságot kíván alapítani a városgondnokság önálló cég keretében történő működtetése céljából, részben az addig az önkormányzati szakfeladaton működő városgondnokság által ellátott feladatok, részben új, további feladatok ellátásának érdekében. A képviselő-testület 23/2016. (II.15.) számú határozatával létrehozta a Harkány Város Önkormányzat 100%-os tulajdonában álló Harkányi Városgazdálkodási Zrt-t. Felek 2023. február hó 14. napján aláírták a feladatok ellátására vonatkozó új szerződést, mely szerződés 1.2. pontja rögzíti a HVG Zrt. által ellátandó feladatokat. A feladat-ellátási szerződés ezen pontja 2024. február 15. napján hozott 25/2024. (II.15.) képviselő-testületi döntésnek megfelelően módosításra került.

2024. májusában átadásra került a TOP\_PLUSZ-1.2.1-21-BA1-2022-00027 Élhető települések című pályázat keretében a Harkányi Arborétum területén végzett pályázati beruházás.

A HVG. Zrt.-vel kötött feladat-ellátási szerződés bár tartalmazza a zöldterületek tisztítási, karbantartási feladatait, de az Arborétumot külön nem nevesíti. A beruházás eredményeképpen azonban olyan egy olyan zöldterület fejlesztés jött létre, mely a korábbi funkció nélküli parkként megtalálható Arborétumot, élettel töltötte meg és így, mint egy komplex egységet kell kezelni. Erre tekintettel újból módosításra került a feladatellátási szerződés a 2024. május napján hozott 59/2024. (V.24.) képviselő-testületi döntésnek megfelelően.

A fentieken túl a képviselő-testület 2023. szeptember 04. napján tartott ülésén támogatta a társasági forma módosításának lehetőségét. A Pécsi Törvényszék Cégbírósága az átalakulást 2024. november hó 08. napjával (változás időpontja: 2024. november 09.) bejegyezte az immáron kft. formában működő társaság vonatkozásában.

A feladat-ellátási szerződés módosításának szükségessége:

* Az általános jogutódlás miatt a szerződő felek közül a szolgáltató adatainak a pontosítása;
* az önkormányzati intézmények vonatkozásában – névváltozások átvezetése és pontosítása;
* új, bár eddig is ellátott feladatként: a Harkányi Polgármesteri Hivatal zöldfelületi hatósági feladataihoz, mint a zöldfelületekért felelős szervezeti egység véleményt ad zöldfelületi vagy a fás szárú növények védelmére vonatkozó előírásokkal kapcsolatban.

A feladat-ellátási szerződés módosításának tervezetét elkészítettük, mely jelen előterjesztés mellékletét képezi. A határozati javaslat tartalmazza a jegyző felkérését is az egységes szerkezetű megállapodás elkészítésére, tekintettel arra, hogy a feladat-ellátási szerződés összesen három módosításának kezelése az egységes szerkezettel már könnyebbé válik.

A használati szerződés módosításának szükségessége:

A TOP-1.1.1-16-BA1-2017-00005 Ipari parkok, iparterületek fejlesztése - Harkányi iparterület fejlesztése c. projekt keretében kialakításra került 7 db telek belső, iparterületen belüli elérhetősége és a telkeket feltáró vonalas infrastruktúra, így ezen telkek (az 1/53 hrsz-ú ingatlan kivételével, amely bérbeadással kerül hasznosításra) vállalkozások számára gazdasági tevékenység végzésére eladhatóvá váltak. Jelenleg két telek értékesítésére nem került még sor.

* Általános jogutódlás miatti változások; valamint a
* használatba vett ingatlanok önkormányzat által történő értékesítése miatt kerül sor a módosításra.

A módosításokkal egységes szerkezetbe foglalt használati szerződés tervezetét elkészítettük, mely jelen előterjesztés mellékletét képezi.

Fentiekre tekintettel kérem a Tisztelt Képviselő-testületet, hogy az alábbi határozati javaslatot elfogadni szíveskedjenek:

**Határozati javaslat**

*Harkányi Városgazdálkodási Kft. feladat-ellátási és használati szerződésének módosítása*

Harkány Város Önkormányzatának Képviselő-testülete a tárgybani előterjesztést megtárgyalta és úgy határoz, hogy a feladat-ellátási szerződés, valamint a használati szerződés módosítását a határozat melléklete szerinti tartalommal elfogadja, és egyben felhatalmazza a Polgármestert és a Harkányi Városgazdálkodási Kft. ügyvezetőjét a módosítás aláírására.

Egyben felkéri a jegyzőt, hogy a feladat-ellátási szerződés valamennyi módosítását figyelembe véve készítse el a módosításokkal egységes szerkezetbe foglalt feladat-ellátási szerződést, melynek aláírására felhatalmazza a polgármestert és a Harkányi Városgazdálkodási Kft. ügyvezetőjét.

Határidő: azonnal

Felelős: Polgármester, ügyvezető, az egységes szerkezetű feladat-ellátási szerződés elkészítésére: jegyző

Harkány, 2025. október 15.

Bacsáné dr. Kajdity Petra sk.

jegyző